El passat 30 de novembre, la Sub-direcció General d'Avaluacions Mèdiques del Departament de Salut va organitzar una jornada adreçada a fer una mirada transversal a l'avaluació mèdica i a analitzar els reptes de futur en aquest àmbit.
Hi van participar més de 200 professionals representants de l'atenció primària de salut, les principals entitats gestores i col·laboradores en matèria de prestacions de la Seguretat Social, empreses i professionals de l'àmbit de la salut laboral i la prevenció de riscos laborals.
La Jornada es va convertir en un espai de trobada, on els diferents professionals interdisciplinaris implicats en l'avaluació mèdica de les incapacitats laborals dels treballadors, van compartir coneixement, experiències i novetats, amb l'objectiu d'aprofundir en el coneixement en matèria de l'avaluació mèdica.
Els diferents ponents que van participar a l'acte van posar en relleu els aspectes més importants i funcions de l'ICAM en matèria de prestacions i de la praxi mèdica sanitària de Catalunya i aspectes rellevants de la comunicació entre els professionals de l'atenció primària i metges avaluadors per facilitar la coordinació i la cooperació en matèria de salut laboral dels treballadors.
També es va parlar sobre les responsabilitats compartides en l'atorgament i l'ús de les prestacions.
La sub-directora general d'Avaluacions Mèdiques, Lídia Domingo, va destacar que "la col·laboració, cooperació, coordinació i corresponsabilitat ha d'estar present en tots els agents implicats".
Domingo també va remarcar que "la inspecció mèdica és la garant de les prestacions del sistema sanitari públic a Catalunya per tal de garantir que arribin correctament al treballador, que arran d'un accident o malaltia perd la capacitat laboral, sigui o no de treball".
El responsable funcional de l'Oficina eSalut i coordinador de les TIC del Departament de Salut, Òscar Solans, va explicar que les eines tecnològiques disponibles (IS3) han de facilitar la proximitat i la comunicació dels professionals i ens d'ajudar a promoure la proximitat i l'accessibilitat.
A la Jornada també va participar Maria Josep López, que va posar en relleu la importància del paper de l'atenció primària en matèria d'incapacitats temporals i va presentar alguns dels aspectes més rellevants de l'Estratègia Nacional d'Atenció Primària i Salut Comunitària (ENAPISC ).
Rosa Sacristán, representant d'MC Mutual, també va exposar les possibles mesures preventives i propostes de millora que es poden fer per a les empreses perquè millorin la taxa d'absentisme, el retorn al treball i ser una empresa saludable.
Pel que fa a l'àmbit de medicina legal, Marta Marinel·lo, del Servei de Medicina Legal de la Sub-direcció General d'Avaluacions Mèdiques, va exposar les actuacions relacionades amb la responsabilitat patrimonial derivades de reclamacions per praxi mèdica a l'exercici 2017.
Finalment, la lletrada de l'INSS, Mònica González, va fer un repàs de les responsabilitats en l'àmbit judicial i de les possibles repercussions jurisdiccionals.
Aquesta Jornada ha estat acreditada pel Consell Català de Formació Continuada i ha estat un primer pas cap a l'organització de noves jornades que tractin aspectes de la medicina avaluadora i de salut laboral.